钦定古今图书集成/明伦汇编/氏族典/第290卷 > 唐翊
## 钦定古今图书集成/明伦汇编/氏族典/第290卷 > 唐翊

按《万姓统谱》，翊字浙师，山阴人。七龄日诵千言，十三
能属文，乡老以奇童目之。元丰中，进太学，较艺居诸
生上，声称籍籍。元祐间，人士竞工词章，翊坚守经术，
卒以两经中第知灵寿。时岁大旱，翊开河渠，溉田数
千顷，旁渠之田，不雨而稔。常平吏盗仓粟，翊发其奸，
以能例得迁秩，乃叹曰：“置人于重辟，而己受赏，可乎？”
乃改从自首律。后屡典州郡，所至皆有事功可纪。